Младен Исаев
Зимна картина

chitanka.info

Бяла шуба облече гората,

вечерта я покри с тишина.

И донася далечният вятър

само тънкия звън на шейна.

На гората в покоя унесен,

аз не бях тази вечер видял,

как над клоните едрия месец

като щит на герой бе изгрял.

Затрептя върху меката шуба

на звездите искрящият рой.

Този лес, неизказано хубав,

в звездна дреха облечен, бе мой.

И макар че под снежния шатър

не шумеше зелена трева,

цяла в празничен накит, гората

в тази хубава нощ оживя.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.